钦定古今图书集成/历象汇编/庶征典/第168卷 > 《田家杂占》 > 北魏
## 钦定古今图书集成/历象汇编/庶征典/第168卷 > 《田家杂占》 > 北魏

### 高祖太和元年有雌鸡二头生角

按《魏书高祖本纪》。不载。　按《灵征志》，太和元年夏五
月。有司奏“京师有雌鸡二。头上生冠如角，与众鸡异。”
是时文明太后临朝。信用群小之征。

### 世宗正始元年有鸡雏四足四翼

按《魏书世宗本纪》，不载。　按《灵征志》，正始元年四月，
河南有鸡雏四足四翼。语在《崔光传》。八月，司州上言，
“河内民席众家鸡雏，近尾上复有一头，口目具，二头
皆从颈后各有二翼二足旁行。”是时世宗颇任群小，
更有朋党邪佞干政之验。
按《北史崔光传》，光迁太常卿，领齐州大中正。正始元
年夏，有典事史元显献四足四翼鸡，诏散骑侍郎赵
邕以问光。光表曰：“臣谨按《汉书五行志》，宣帝黄龙元
年，未央殿路𫐉中雌鸡化为雄毛，变而不鸣，不将、不
距。元帝初元中，丞相府史家雌鸡伏子，渐化为雄，冠
距鸣将。永光中，有献雄鸡生角。刘向以为鸡者小畜，
主司时起居，小臣执事为政之象也。言小臣将乘君
之威以害政”事，犹石显也。竟宁元年，石显伏辜，此其
效也。灵帝光和元年，南宫寺雌鸡欲化为雄，一身皆似雄，但头冠上未变。诏以问议郎蔡邕，邕对曰：“貌之
不恭，则有鸡祸。臣窃推之，头为元首，人君之象也。今
鸡一身巳变，未至于头，而上知之，是将有其事而不
遂成之象也。若政无所改，头冠或成，为患滋大。”是后
张角作乱，称黄巾贼遂破坏四方，疲于赋役，人多叛
者，上不改政，遂至天下大乱。今之鸡状不同，其应颇
相类矣。向邕并博达之士，考物验事，信而有证，诚可
畏也。臣以邕言推之，翅足众多，亦群下相扇助之象；
雏而未大，脚羽差小，亦其象尚微，易制御也。臣闻灾
异之见，皆所以示吉凶，明君睹之而惧，乃能招福；暗
主视之弥慢，所由致祸。《诗》《书》《春秋》、秦、汉之事多矣，此
皆陛下所观者。今或有自贱而贵，关预政事，殆亦前
代君、房之匹。比者南境死亡千计，白骨横野，存有酷
恨之痛，殁为怨伤之魂。义阳屯师，盛夏未反；荆蛮狡
猾，征人淹次。东州转输，多往无还；百姓困穷，绞缢以
殒。北方霜降，蚕妇“辍事，群生憔悴，莫甚于今。此亦贾
谊哭叹、谷永切谏之时。司寇行戮，君为之不举。陛下
为人父母，所宜矜恤。国重戎战，用兵犹火，内外怨弊，
易以乱离。陛下纵欲忽天下，岂不仰念太祖取之艰
难，先帝经营劬劳也？诚愿陛下留聪明之鉴，警天地
之意，礼处左右，节其贵越。往者邓通、董贤之盛，爱之，
正所以害之。又躬飨如罕，宴宗或阙，时应亲享郊庙，
延敬诸父，检访四方，务加休息。爰发慈旨，抚振贫瘼。
简费山池，减撤声饮。昼存政道，夜以安身。博采刍荛，
进贤黜佞，则兆庶幸甚，妖弭庆进，祯祥集矣。”帝览之
大悦。后数日而茹皓等并以罪失伏法，于是礼光逾
重。

### 延昌四年雌鸡生角

按《魏书世宗本纪》，不载　按《灵征志》，延昌四年十二
月，洛州上言，“魏兴太守常矫家黄雌鸡，头上肉角大
如枣，长寸三分，角上生丛毛，长寸半。”

### 肃宗正光元年雌雄鸡各生角

按《魏书肃宗本纪》，不载。　按《灵征志》，“正光元年正月，
虎贲中郎将兰兜家鸡，雄雌二，各头上生两角，其毛
杂色，上耸过冠。”时灵太后临朝，专政。